送蔣司勳赴河北漕使
作者：彭汝礪
朝代：宋

paragraphs: 於皇時宋，治定百年。
朝廷肅雍，以有多賢。
蔣侯孔碩，克明其德。
其立嶷嶷，其嚴翼翼。
英考是擢，以司邦直。
彼富貴不仁，人則憚之，侯曰吾治之。
彼孤有幼，人則侮之，侯曰吾綏之。
竄逐流落，江湖東南。
侯曰行哉，義豈吾慚。
皇帝思之，擢使于閩。
于淮于江，治績升聞。
皇帝曰咨，朕寵爾勤。
俾相爾攸宜，莫如河朔。
往都漕事，以謀以度。
侯拜稽首，受命不敢居。
言秣其馬，言脂其車。
其馬騑騑，雖疾而儀。
其車軒軒，既博且閑。
蔣侯歸止，覲于天子。
天子是喜，曰朕有賢卿士。
明明蔣侯，政事文章。
以明以將，當至廟堂，奚止河一方。
汝礪作詩，式贈其行。
俾人詠歌，以永厥聲。